Morten Dahlin (V), 2025-05-13:
Tak for ordet, formand, og tak for beslutningsforslaget, som vi behandler her i dag, som jo vedrører en ændring af planloven, så kommunerne i lokalplaner kan stille krav om en bestemt andel af ejer- eller andelsboliger.
Forslagsstillerne angiver, at formålet er at sikre en balanceret boligudvikling og samtidig sikre, at flere får adgang til at eje deres eget hjem.
Ejerskab er godt, det medfører ansvar, det medfører bevidsthed om den private ejendomsret, og det medfører et incitament til at investere i boligmassen selv.
Jeg kan nærmest ikke komme på noget dårligt at sige om ejerskab.
Vi kan jo også se på flere offentlige opinionsmålinger, at rigtig mange danskere ønsker at eje deres egen bolig, og derfor skal vi selvfølgelig gøre, hvad vi kan, for at flere kan få opfyldt den boligdrøm.
Derfor nedsatte vi også et tværministerielt udvalg under mit ministerium, der har undersøgt mulighederne for at skabe et mere blandet boligmarked ved at fremme opførelsen af ejerboliger i de større byer.
Udvalget afgav den 4. juni sidste år »Rapport om ejerboliger i de større byer«.
Konklusionen i den rapport om det forslag, vi behandler her i dag, i relation til ejerboligerne, er, at en hjemmel i planloven, der giver kommunerne mulighed for at planlægge for ejerboliger i et givent område, har et potentiale til at fremme byggeri af ejerboliger og bidrage til det her ønske om blandede byer.
Samtidig konkluderes det også, at opførelsen af ejerboliger, og det er vel egentlig meget naturligt, er afhængig af bygherres finansieringsmuligheder, og efter omstændighederne vil en planlægning for ejerboliger derfor også kunne indebære negative effekter.
Regeringen er ved at vurdere de mulige konsekvenser nærmere, for det er vigtigt, at vi med en eventuel regulering tager hensyn til at undgå uhensigtsmæssige konsekvenser for nybyggeriet og for danskernes boligomkostninger.
Vi skulle helst ikke lave regulering, der presser priserne op i stedet for det modsatte.
Så er der delen om andelsboliger.
Vi ønsker sådan set den blandede by, og det kræver blandede boligformer, og det er andelsboligerne selvfølgelig også med til at sikre.
Jeg forstår godt interessen i at udbrede den boligform også.
Muligheden for at stille krav om andelsboliger i lokalplaner indgik ikke i rapporten om ejerboliger i de større byer, og andelsboliger er jo ikke ejerboliger og kan derfor heller ikke behandles som ejerboliger, heller ikke når du laver lokalplaner.
Udformningen af en ordning med mulighed for planlægning for andelsboliger, som kan fungere, og som kan håndhæves, vil derfor kræve en nærmere analyse af samspillet mellem planloven og andelsboligloven, og den analyse er simpelt hen ikke foretaget.
Så selv om det er et interessant forslag fra forslagsstillernes side, skal konsekvenserne for et sådant forslag undersøges nærmere, inden vi bare med et snuptag kan lovgive om, at det skal være muligt at planlægge med 25 pct. andelsboliger i et område.
Som jeg også nævnte lige før, var det ikke en del af udvalgets arbejde, så vi har heller ikke fået analyseret de samfundsøkonomiske konsekvenser eller for den sags skyld konsekvenserne for det samlede boligudbud.
Jeg forstår som sagt godt initiativet, der ønsker at skabe en mere blandet by, og som ønsker at give flere danskere adgang til at eje deres egen bolig.
Det er et emne, som regeringen har fokus på, det fremgår også af vores regeringsgrundlag, og vi forventer også at følge op på det politisk i den nærmeste fremtid.
Jeg vil så også sige, at der er tale om en kompleks problemstilling med mange hensyn, der skal afvejes, og det er selvfølgelig også noget af det, vi arbejder med nu, for vi skal tænke os grundigt om, før vi laver en eventuel regulering.
Så skal jeg sige, at det her beslutningsforslag lægger op til ændringer i planloven.
Planloven er forligsbelagt, og hverken SF eller Enhedslisten er planlovsparti, så skulle man ønske at tiltræde det her forslag, skal det selvfølgelig også først drøftes i planlovsforligskredsen, som jo består af regeringspartierne, Liberal Alliance på en del af planloven og så Dansk Folkeparti og Konservative på resten af planloven.
Jeg vil gerne sige tusind tak for at fremsætte forslaget.
Jeg ser også frem til den debat, vi kan have her, og jeg er sådan set også villig til at indgå i en dialog, for jeg tror, der er et potentiale for måske at lande en beretning, for jeg tror faktisk, vi har nogle fælles ambitioner om at give flere danskere mulighed for at få adgang til det, som mange drømmer om, nemlig en bolig, de selv ejer.
Tak for ordet.